ঢাকায় এসেছে ইসরায়েলের ফ্লাইট, বেবিচকের ব্যাখা
ইসরায়েলের তেল আবিব থেকে একটি কার্গো ফ্লাইটের সরাসরি ঢাকায় অবতরণ নিয়ে সামাজিক যোগাযোগ মাধ্যমে সমালোচনা তৈরি হয়েছে। এ ঘটনার দুদিন পর ব্যাখ্যা দিয়েছে বাংলাদেশের বেসামরিক বিমান চলাচল কর্তৃপক্ষ (বেবিচক)।

ঈদের দিন (বৃহস্পতিবার) বাংলাদেশ সময় রাত ৮টার দিকে ইসরাইলের তেল আবিব থেকে সরাসরি একটি ফ্লাইট ঢাকায় অবতরণ করে। এক্ষেত্রে কোনো নিয়ম লঙ্ঘন হয়নি বলেও জানিয়েছে শাহজালাল আন্তর্জাতিক বিমানবন্দর কর্তৃপক্ষ।

আজ শনিবার বেবিচকের উপ-পরিচালক (জনসংযোগ) মোহাম্মদ সোহেল কামরুজ্জামানের স্বাক্ষর করা এক বিজ্ঞপ্তিতে ব্যাখা দিয়েছে বেবিচক।

বিজ্ঞপ্তিতে বলা হয়, ‘ইসরাইল থেকে বিমান এলো ঢাকায়’ শিরোনামে বিভিন্ন পত্রপত্রিকার অনলাইন সংস্করণে ও সামাজিক যোগাযোগমাধ্যমে প্রকাশিত সংবাদের প্রতি বেসামরিক বিমান চলাচল কর্তৃপক্ষের (বেবিচক) দৃষ্টি আকৃষ্ট হয়েছে। বাংলাদেশের তৈরি পোশাক মধ্যপ্রাচ্য ও ইউরোপে নিয়ে যাওয়ার উদ্দেশ্যে গত ৭ এপ্রিল একটি বিমান তেল আবিব থেকে উড্ডয়ন করে সন্ধ্যা ৭টা ২২ মিনিটে ঢাকায় অবতরণ করে ও কার্গো নিয়ে রাত ১১টা ৫৫ ঘটিকায় ঢাকা থেকে উড্ডয়ন করে এবং অপরটি গত ১১ এপ্রিল তারিখ রাতে ঢাকায় অবতরণ ও মধ্যরাত সাড়ে ১২ টায় কার্গো নিয়ে ঢাকা থেকে উড্ডয়ন করে। দুটি বিমানই মার্কিন যুক্তরাষ্ট্রের নিবন্ধিত এবং ওই দেশের বিমান সংস্থা ন্যাশনাল এয়ারলাইন্সের।’

আরও বলা হয়, ‌‘বাংলাদেশ ও মার্কিন যুক্তরাষ্ট্রের মধ্যে দ্বিপাক্ষিক বিমান চলাচল চুক্তি রয়েছে। বিমান চলাচল চুক্তি অনুযায়ী কার্গো ফ্লাইট দুটি ঢাকা এসেছিল। ঢাকা থেকে তৈরি পোশাক নিয়ে ফ্লাইট দুটি সংযুক্ত আরব আমিরাতের শারজাহ এবং ইউরোপের একটি গন্তব্যে গিয়েছে। বাংলাদেশ ও ইসরাইলের মধ্যে কোনো বিমান চলাচল চুক্তি নেই এবং ইসরাইলের কোনো বিমান বাংলাদেশে অবতরণের কোনো ঘটনা ঘটেনি।’

বিজ্ঞপ্তিতে বলা হয়, ‘ইসরাইল থেকে বিমান এলো ঢাকায়’ শিরোনামে বিভিন্ন অনলাইন পত্রিকা ও সামাজিক যোগাযোগ মাধ্যমে বিষয়টি ভিন্নভাবে প্রকাশের ফলে জনমনে বিভ্রান্তি সৃষ্টির সম্ভাবনা রয়েছে। তাছাড়া, এ ধরনের বিভ্রান্তিকর সংবাদ পরিবেশনা অনাকাঙ্ক্ষিত ও উদ্দেশ্য প্রণোদিত হিসাবে বিবেচ্য। এরূপ সংবাদ পরিবেশন হতে বিরত থাকার জন্য সংশ্লিষ্ট সকলকে অনুরোধ করা হলো।

শাহজালাল বিমানবন্দরের নির্বাহী পরিচালক গ্রুপ ক্যাপ্টেন কামরুল ইসলাম বলেন, ন্যাশনাল এয়ারলাইন্সের ফ্লাইটটি মূলত ফেরি (কার্গো) ফ্লাইট ছিল। আমেরিকান এয়ারলাইন্সের উড়োজাহাজটি যুক্তরাষ্ট্রেই নিবন্ধিত। ইসরায়েল থেকে ফ্লাইটটি এলেও কোনো পণ্য বা যাত্রী ঢাকায় আসেননি। বাংলাদেশ থেকে তৈরি পোশাক নিতে এসেছিল কার্গো ফ্লাইটটি, যা শারজাহ ও ইউরোপের গন্তব্যে যাবে। এ ধরনের ফ্লাইট বৈধ।

ফ্লাইট নজরদারি বিষয়ক ওয়েবসাইট ফ্লাইটরাডার টোয়েন্টিফোরের তথ্য অনুযায়ী, গত বৃহস্পতিবার ঈদের দিন বাংলাদেশ সময় রাত ৮টার দিকে ওই ফ্লাইট তেল আবিব থেকে প্রায় ৬ ঘণ্টা উড়ে ঢাকার শাহজালাল আন্তর্জাতিক বিমানবন্দরে নামে।

ইসরায়েলের তেল আবিব থেকে একটি কার্গো ফ্লাইটের সরাসরি ঢাকায় অবতরণ নিয়ে সামাজিক যোগাযোগ মাধ্যমে সমালোচনা তৈরি হয়েছে। এ ঘটনার দুদিন পর ব্যাখ্যা দিয়েছে বাংলাদেশের বেসামরিক বিমান চলাচল কর্তৃপক্ষ (বেবিচক)।